ECF เพิ่มทุนจดทะเบียนบ.ย่อย “อีซีเอฟ โฮลดิ้งส์” จ่อถือหุ้นเพิ่มเป็น 75%
ECF เพิ่มทุนจดทะเบียนในบริษัทย่อย “อีซีเอฟ โฮลดิ้งส์” ผู้ดำเนินธุริจด้านพลังงาน-ธุรกิจอื่นที่ไม่เกี่ยวข้องกับธุรกิจเฟอร์นิเจอร์ จากเดิม 1 ลบ. เป็น 10 ลบ. พร้อมมีแผนเข้าถือหุ้นเพิ่มเป็น 75% จากเดิม 51%
12 พ.ย. 2558

บริษัท อีสต์โคสท์เฟอร์นิเทค จำกัด (มหาชน) หรือ ECF เปิดเผยว่า ที่ประชุมคณะกรรมการบริษัทมีมติอนุมัติแผนการเพิ่มทุนจดทะเบียนในบริษัทย่อยคือ บริษัท อีซีเอฟ โฮลดิ้งส์ จำกัด (ECFH) ในฐานะบริษัทย่อยที่บริษัทถือหุ้นอยู่ร้อยละ 51
โดยได้จดทะเบียนจัดตั้งบริษัทดังกล่าวเมื่อวันที่ 23 กุมภาพันธ์ 2558 ที่ผ่านมาบริษัทย่อยดังกล่าวประกอบธุรกิจหลักโดยการถือหุ้นในบริษัทอื่น (Holding Company) รวมถึงเป็นผู้เข้าลงทุนในธุรกิจด้านพลังงาน และธุรกิจด้านอื่นๆ ที่ไม่เกี่ยวข้องกับธุรกิจเฟอร์นิเจอร์
ทั้งนี้ ECF ลงทุนในหุ้นเพิ่มทุนของ ECFH ซึ่งเดิมมีทุนจดทะเบียน 1,000,000 บาท คิดเป็นจำนวนหุ้นสามัญ 10,000 หุ้น มูลค่าที่ตราไว้หุ้นละ 100 บาท โดย ECFH มีแผนที่จะเพิ่มทุนจดทะเบียนชำระแล้วจากเดิม 1,000,000 บาท เป็น 10,000,000 บาท คิดเป็นจำนวนหุ้นสามัญ 100,000 หุ้น มูลค่าที่ตราไว้หุ้นละ 100 บาท โดย ECF มีแผนจะเข้าถือหุ้นเพิ่มเป็น 75% จากเดิมที่ถืออยู่ 51% 
โดยเนื่องจากบริษัทย่อยมีแผนการขยายการดำเนินธุรกิจประเภทอื่นที่ทางบริษัทอยู่ระหว่างการศึกษาความเป็นไปได้ที่นอกเหนือจากธุรกิจด้านพลังงาน ดังนั้นในอนาคตบริษัทย่อยอาจมีแผนการใช้เงินลงทุนอีกเป็นจำนวนมาก ซึ่งผู้ถือหุ้นในสัดส่วนร้อยละ 49 เดิมต้องการลดสัดส่วนการถือหุ้นของตนเองลง เนื่องจากไม่มีความสนใจในธุรกิจที่กาลังศึกษาความเป็นไปได้ดังกล่าว